ET Euroopa Liidu Teataja C 107/28

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase registreerimistaotluse avaldamine

(2007/C 107/10)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) NR 510/2006

“MARIÁNSKOLÁZEŇSKÉ OPLATKY”

EÜ NR: CZ/PGI/005/0407/28.10.2004

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Úřad průmyslového vlastnictví Aadress: Antonína Čermáka 2a CZ-160 68 Praha 6-Bubeneč Tel: (420) 220 38 31 11 Faks: (420) 224 32 47 18 E-post: posta@upv.cz

2. Taotlejate rühm:

Nimi: KLS KLIMENTOV, s.r.o. Aadress: Klimentov 133 CZ-354 71 Velká Hleďsebe Tel: (420) 354 62 58 81-2 Faks: (420) 354 62 27 15 E-post: kls@iol.cz





Nimi: Opavia-LU, a.s. Aadress: Vinohradská 2828/151, Praha 3, Česká republika Tel: (420) 272 00 26 04 Faks: (420) 272 00 26 04 E-post: info@danone.com Liikmed: tootjad/töötlejad ( X ) Muud ( )

3. Toote liik:

Rühm 2.4: Leib, valikpagaritooted, koogid, kondiitritooted, küpsised ja muud pagaritooted.

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: “Mariánskolázeňské oplatky”

4.2. Kirjeldus: Vahvli moodustavad kaks õhukest vahvlilehte, mille vahel on täidisekiht. Täidisest sõltuvalt liigitatakse tooted kas pähkli- või šokolaadivahvliteks. Nad on ümara korrapärase kujuga, kergesti mureneva äärega, ühtlase purunemiskohaga; vahvli ääres on stiliseeritud lehepärga kujutav iseloomulik muster. Vahvli keskel on igale tootjale vastav reljeefmotiiv. Vastavalt kasutatud tainale on vahvlid kas kreemika või helepruuni värvusega. Vahvlid on krõbedad, hästi küpsed, teralise sisuga, maitse poolest kasutatud ainetest tulenevalt erineva magususe astmega. Turustamisel pakendatakse 175 grammised jaotusportsjonid alumiiniumpaberisse keeratult kartongpakenditesse või tsellofaanpaberisse.

Tootes kasutatakse järgmisi tooraineid: nisujahu, hüdrogeenitud rasvaine, sarapuupähkli tuumad, pähklipulber, nisuidud, piimarasv, taimerasv, kakao, piimapulber, munakollasepulber, nisutärklis, sool, letsitiin (emulgaatorina), sidruniaroom, kaneel, pähkliaroom, etüülvanilliin, mandliaroom.

Toote säilivusaeg kuni 25 °C juures on 180 päeva.

4.3. Geograafiline piirkond: Mariánské Lázně haldusüksuse alla kuuluva Mariánské Lázně ja Velká Hleďsebe kommuuni territoorium.

4.4. Päritolutõend: Sertifikaadile vastavuse kontrolli (kontrollimiste läbiviimise ala, sagedus ja registreerimine) võimaldavad kindlaks määrata ja tagada järgmised süsteemid ja asutused: heakskiidetud süsteem HACCP, akrediteeritud sertifitseerimisasutus BVQI s.r.o. (Praha 6, Vítězné náměstí 2, Tšehhi Vabariik), kvaliteedijuhtimise süsteemi, mis vastab normidele ČSN EN ISO 9001:2001 ja ČSN EN ISO 1400:2005 ning seadusele nr 316/2004, milles käsitletakse jälgitavust igas tootmise ja turustamise etapis, ning Tšehhi põllumajandussaaduste ja -toodete inspektsiooni pädeva asutuse (Plzeňi büroo) poolt kohapeal teostatavad kontrollimised. Iga tootja peab arvestust toorainete tarnijate ja valmistoodangu ostjate kohta. Vastavalt seadusele on igal tootel kirjas tootja andmed ja aadress.

4.5. Tootmismeetod: Vahvlite tootmine algab vahvlitaina valmistamisest eespool loetletud toorainetest (vt punkt 4.2). Kui tainas on hästi segatud, juhitakse see pöörlevasse küpsetusmasinasse; küpsenud vahvlilehed võetakse käsitsi masinast välja ja asetatakse kastidesse. Kastid viiakse 90 % niiskusesisaldusega niisutusruumi, kus vahvlilehti niisutatakse umbes viis päeva. Alumisele vahvlilehele kantakse suhkur, rasvaine, sarapuupähklid või vahvlisordist lähtuvalt muud koostisained, kaetakse teise vahvlilehega ning saadud vahvel pannakse küpsema. Pärast nõutava kaalu kontrollimist pakitakse vahvlid alumiiniumpaberisse, asetatakse kartongpakenditesse ja pakitakse pakkimismasinaga. Kui “parim enne ”kuupäev on peale trükitud, pannakse pakendid karpidesse ja ladustatakse. Kuna vahvlid on rabedad ja niiskustundlikud, on kvaliteedi tagamiseks ja toote jälgitavuseks vajalik, et pakkimine toimub tootmisega samas kohas.

4.6. Seos piirkonnaga: Esimest korda on Mariánské Lázně kuurordis vahvlitele viidatud XVIII sajandil. Algselt oli tegemist kodus enamjaolt perekonna tarvis valmistatud tootega, kuid termaalbasseinide üha ulatuslikuma kasutuselevõtuga hakati vahvleid suuremas koguses müügiks küpsetama. Aastal 1856 hakkas Karl Reitenberger esmakordselt tööstuslikult vahvleid tootma. Umbes sajand hiljem laiendas Josef Homolka tootevalikut, tuues Viinist täiuslikuma vahvlimasina ja oma isikliku šokolaadivahvlite retsepti. Tarbijad on alati seostanud vahvleid Lääne-Böömimaa termaalkeskustega, millest kõige tuntum on Mariánské Lázně. Toote koostist ja selle valmistamisoskust on kohalikes kondiitriärides põlvest põlve edasi antud. Praeguse kõne all oleva toote töötas välja 1995. aastal ettevõte KLS Klimentov s.r.o.

Ajaloolisi dokumente võib leida linnaarhiivis, kohalikes ajalehtedes ning ettevõttes Opavia-LU a.s. Rohkesti teavet vahvlite minevikust ja olevikust, samuti nende tuntusest on üleval Internetis, eelkõige veebilehtedel, millel tutvustatakse Mariánské Lázně ajalugu (Hamelika), ettevõtet Opavia-LU a.s., Mariánské Lázně linna ning ajaleheartiklites (Mariánskolázeňské Listy no 6/1994, Chebský deník du 13.5.2006, Chebsko du 21.12.2005). Ka linnamuuseumis on asjaomases piirkonnas vahvlite tootmise ajalugu käsitlevaid materjale ja sellega seotud esemeid.

Nimetus “Mariánskolázeňské oplatky ”kanti Lissaboni lepingu kohaselt rahvusvahelisse registrisse aastal 1967 ning Tšehhi Vabariigi päritolunimetuste registrisse 1. veebruaril 1974. Nimetus “Mariánskolázeňské oplatky ”on kaitstud ka Šveitsi, Austri ja Portugaliga sõlmitud kahepoolsete lepingutega.

4.7. Kontrolliasutus:

Nimi: Státní zemědělská a potravinářská inspekce, inspektorát v Plzni Aadress: Jiráskovo náměstí 8 CZ-303 85 Plzeň Tel: (420) 377 43 34 11 Faks: (420) 377 45 52 29 E-post: plzen@szpi.gov.cz

4.8. Märgistus: Nimetus “Mariánskolázeňské oplatky ”peab olema selgestiloetavalt pakendi esiküljel.

(1) ELT L 93, 31.3.2006, lk 12.